google/wiki40b huggingface dataset:
Cumhuriyet

Η Τζουμχουριέτ (τουρκ. Cumhuriyet προφέρεται: [dʒʊmhʊrijɛt] ( ακούστε), Δημοκρατία) είναι κεντρο-αριστερή καθημερινή εφημερίδα της Τουρκίας. Ιδρύθηκε στις 7 Μαΐου 1924 από τον δημοσιογράφο Γιουνούς Ναντί Αμπαλιόγλου (Yunus Nadi Abalıoğlu). Έχει την έδρα της στην Κωνσταντινούπολη και βρίσκεται από τις 17 Οκτωβρίου 2005 στο Mecidiyeköy. H Τζουμχουριέτ ήταν η τελευταία εφημερίδα που εγκατέλειψε το παλιό εκδοτικό προάστιο Τζαγαλόγλου. Έχει επίσης γραφεία στην Άγκυρα και τη Σμύρνη.
Μετά το θάνατο του Γιούνους Ναντί στις 28 Μαρτίου 1945 στη Γενεύη της Ελβετίας, την ιδιοκτησία της Τζουμχουριέτ ανέλαβε ο μεγαλύτερος γιος του Ναντίρ Ναντί μέχρι το θάνατό του στις 20 Αυγούστου 1991. Επόμενη εκδότρια έγινε η σύζυγος του Ναντίρ, Μπερίν. Η Τζουμχουριέτ ανήκει στο ομώνυμα ίδρυμα Cumhuriyet Foundation μετά το θάνατο της Μπερίν στις 5 Νοεμβρίου 2001. Εκδότης της εφημερίδας είναι ο επιφανής πολιτικός αρθρογράφος Ιλχάν Σελτσούκ (Ilhan Selçuk).
Η Τζουμχουριέτ είναι μία από τις παλαιότερες εφημερίδες στην Τουρκία. Από το 2005 η κυκλοφορία της κυμαίνεται γύρω στα 58.000 φύλλα. Από τις 7 Μαΐου 1998 η εφημερίδα διαθέτει και μια διαδικτυακή έκδοση, για την οποία όμως απαιτείται προς το παρόν συνδρομή .
Μεταξύ των διάσημων συντακτών και αρθρογράφων της περιλαμβάνονται οι: Cüneyt Arcayürek (πολιτική), Erdal Atabek, Ahmet Cemal (πολιτισμός), Hikmet Çetinkaya (πολιτική), Emre Kongar (πολιτική), Erol Manisalı (εξωτερική πολιτική), Zeynep Oral (πολιτισμός), Mümtaz Soysal (πολιτική) και Zekeriya Temizel (οικονομικά), Ali Sirmen (πολιτική/νομικά θέματα).
Λάζαρος Αποστολίδης

Βιογραφικά στοιχεία

Ο Λάζαρος Αποστολίδης γεννήθηκε το 1886 στη Ζουπάνιστα (νυν Λεύκη) Καστοριάς. Αρχικά εντάχθηκε στην Εθνική Επιτροπή και συνεργάστηκε με τον οπλαρχηγό Αριστείδη Μαργαρίτη από την Καστοριά, με τον οποίο πήρε μέρος στην μάχη του Εζερετσίου Καστανοχωρίων, εναντίον Βουλγάρων κομιτατζήδων. Με την επανάσταση του Ίλιντεν προσέφυγε στην Αθήνα και στη συνέχεια επανήλθε στη Μακεδονία όπου συνεργάστηκε με τον Γεώργιο Τσόντο (Βάρδα). Τον Ιούνιο του 1905 το σώμα του με υπαρχηγό τον Ηλία Δεληγιαννάκη, έδωσε μάχη με τους κομιτατζήδες Κωνστάντο Ζίφκωφ στην Κοντορρόπη (σήμερα Μεταμόρφωση) Καστοριάς ενώ το Φεβρουάριο του ίδιου έτους, το σώμα του συνεπλάκη με τις ομάδες των Κυριάκ Σκούρτωφ και Πάντο Σίντωφ στο Ίζγλιμπί (σήμερα Ποριά) Καστοριάς. Λίγο καιρό αργότερα πραγματοποιήθηκε σύγκρουση και με την ομάδα του Ναούμ Πετρώφ στη Μάγγελα (σήμερα Άνω Περιβόλι) Καστοριάς.
Αγωνίστηκε καθ' όλη τη διάρκεια του Μακεδονικού Αγώνα και συνέχισε τη δράση του και μετά την επανάσταση των Νεοτούρκων, το 1908. Κατά τον Α΄ Βαλκανικό Πόλεμο μαζί με το Γεώργιο Αλεξίου (Μακρή) υπερασπίστηκαν το Βογατσικό και πήραν μέρος στη μάχη της Σιάτιστας. Συμμετείχε στο Βορειοηπειρωτικό Αγώνα και το σώμα του διακρίθηκε ιδιαίτερα στις μάχες της Βίγλιστας και της Μοσχόπολης, το 1916. Πήρε μέρος επίσης, στον Α΄ Παγκόσμιο Πόλεμο, στη διάρκεια του οποίου τραυματίστηκε και διακομίσθηκε στην Κωνσταντινούπολη, όπου και πέθανε μετά από λίγο καιρό.
Το 1960 στήθηκε προτομή του στην Καστοριά, ενώ το όνομά του φέρει οδός της πόλης.
Μαρίνα Δίζη

Βιογραφία

Γεννήθηκε στην Αθήνα. Έκανε σπουδές στη διοίκηση επιχειρήσεων και αποφοίτησε από τη Γαλλική Ακαδημία.Εξελέγη βουλευτίνα Α΄ Αθηνών στις εκλογές που διεξήχθησαν τον Νοέμβριο του 1989. Είναι παντρεμένη με 1 κόρη.

Επεισόδιο στη Βουλή 1990

Έγινε περισσότερο γνωστή από το επεισόδιο που προκάλεσε στη Βουλή με σκοπό να ευαισθητοποιήσει τους συναδέλφους της για το πρόβλημα του νέφους. Το επεισόδιο έγινε στις 3 Μαρτίου 1990, στη διάρκεια της τρίτης ψηφοφορίας για την εκλογή Προέδρου της Δημοκρατίας. Στην πρώτη ψηφοφορία για την εκλογή προέδρου (Φεβρ. 1990) απέσχε. Στις 27 Φεβρουαρίου και η δεύτερη ψηφοφορία απέβη άκαρπη. Στην τρίτη ψηφοφορία η Μαρίνα Δίζη άνοιξε ξαφνικά ένα πανό που έγραφε "Σταματήστε το θέατρο για το συν ένα, τον πρόεδρο και το νέφος". Την ίδια στιγμή, και ενώ ο πρόεδρος της Βουλής Αθανάσιος Τσαλδάρης προσπαθούσε να την ανακαλέσει σε τάξη, δεκάδες οπαδοί της βουλευτίνας την επευφημούσαν ρίχνοντας από τα θεωρεία γαρίφαλα στο χώρο της Βουλής. Την επομένη παραιτήθηκε σε ένδειξη διαμαρτυρίας για το επεισόδιο από βουλευτίνα η Άννα Συνοδινού.
Γεώργιος Καλλίας

Καριέρα

Γεννήθηκε στη Χαλκίδα. Διορίστηκε ο πρώτος Νομάρχης Πιερίας στις 7 Οκτωβρίου 1949 και υπηρέτησε εκεί ως τις 16 Νοεμβρίου 1950. Το 1950-52 ήταν Νομάρχης Λασιθίου και αργότερα (1953-55) διετέλεσε Νομάρχης Κορινθίας την περίοδο που δοκιμάστηκε από σεισμούς και Νομάρχης Αργολίδας από το 1955 ως το 1956. Πέθανε τον Αύγουστο του 2005 στην Αθήνα, σε ηλικία 95 ετών και κηδεύτηκε από τον ιερό ναό Αγίων Θεοδώρων στο Πρώτο Νεκροταφείο Αθηνών στις 2 Αυγούστου.
Αδερφός του ήταν ο Κωνσταντίνος Καλλίας (1901-2004), πρώην υπουργός.
S&M (άλμπουμ)

Βραβεία

S&M (άλμπουμ)
Ηνωμένες Πολιτείες (RIAA Certification) : 6 x πλατινένιος 
Αυστραλία (ARIA Certification) : Πλατινένιος 
Ελβετία (IFPI Certification) : 2 x πλατινένιος 
Γαλλία (SNEP Certification) : Πλατινένιος 
Ηνωμένο Βασίλειο (BPI Certification) : Χρυσός 
Γερμανία (BVMI Certification) : Πλατινένιος 
Φινλανδία (Musiikkituottajat Certification) : Χρυσός 
Αυστρία (IFPI Certification) : Πλατινένιος 
Νέα Ζηλανδία (RMNZ Certification) : 2 x πλατινένιος 
Σουηδία (IFPI Certification) : Πλατινένιος 
Καναδάς (CRIA Certification) : 3 x πλατινένιος 
Πολωνία (ZPAV Certification) : 2 x πλατινένιος
Φραντσέσκο Ερίτζο

Δόγης της Βενετίας

Εξελέγη Δόγης της Βενετίας (10 Απριλίου 1631) την εποχή που η επιδημία πανώλης την τριετία 1629 - 1631 είχε θανατώσει το ένα τρίτο του πληθυσμού της πόλης, ανάμεσα στα θύματα ήταν και ο προκάτοχος του Νικολό Κονταρίνι. 
Η εκλογή του έγινε με 41 ψήφους έναντι μιας αν και ο ιστορικός Κλαύδιος Ρεντίνα ανέφερε την εκλογή σαν άκυρη επειδή η μοναδική αντίπαλη ψήφος ανήκε στον Ρενιέρ Ζεν τον εχθρό του Τζοβάννι Α΄ Κορνέρ γνωστό για την ακαταλληλότητα του. Η μεγάλη έκρηξη της βουβωνικής πανώλης που έφερε την εποχή της εκλογής του 45.000 θύματα στάθηκε αιτία να ακυρωθούν τα μεγαλοπρεπή πανηγύρια που ακολουθούσαν πάντοτε στην Βενετία την εκλογή κάθε νέου δόγη, η πανώλη υποχώρησε τελικά τον Νοέμβριο του 1631. Ο προκάτοχος του Νικολό Κονταρίνι είχε ορκιστεί όταν περάσει η θανατηφόρα επιδημία να κτίσει εκκλησία αφιερωμένη στην Παναγία για να την ευχαριστήσει, η εκκλησία αυτή ήταν ο Καθεδρικός Ναός της Αγίας Μαρίας της Υγείας.

Πολιτική

Ο Φραντσέσκο Ερίτζιο γιόρτασε τα εγκαίνια της εκκλησίας με μεγαλοπρεπή παρέλαση στα Εισόδια της Θεοτόκου (21 Νοεμβρίου 1631) που ξεκινούσε από το προάστιο Σαν Μάρκο και κατέληγε στο προάστιο Ντορσοντούρο, η παρέλαση επαναλαμβάνεται την ίδια κάθε χρόνο μέχρι σήμερα. Την δεκαετία του 1630 επικρατούσε ειρήνη στην Δημοκρατία της Βενετίας, επεκτάθηκαν η Πραιτωρία και ο Ναός του Αγίου Κασσιανού, οικοδομήθηκε η πρώτη όπερα στην Ευρώπη (1637) και ακολούθησε το Θέατρο του Αγίου Μωυσή (1640). Η ηρεμία που επικρατούσε διαταράχθηκε με τον "Α΄ Πόλεμο του Κάστρο" στον οποίο η Αγία Έδρα διεκδίκησε το Δουκάτο του Κάστρο που είχε υπό τον έλεγχο του το Δουκάτο της Πάρμα. Η Βενετία υποστήριξε το Δουκάτο της Πάρμας και στην ειρήνη που έκλεισε αργότερα (1644) το Δουκάτο του Κάστρο παρέμεινε στην Πάρμα.

Έκρηξη του Κρητικού Πολέμου

Οι Ιωαννίτες Ιππότες λεηλάτησαν τον Σεπτέμβριο του 1644 ένα Γαλιόνι Τούρκων προσκυνητών για την Μέκκα, στην συνέχεια κατέφυγαν στο Βενετοκρατούμενο Ηράκλειο Κρήτης που ονομαζόταν "Χάνδακας". Ο Σουλτάνος Ιμπραήμ Α΄ κατηγόρησε την Βενετία σαν υπεύθυνη για την επίθεση και αποφάσισε να κατακτήσει την Κρήτη. Οι Οθωμανοί ξεκίνησαν την Πολιορκία του Χάνδακα (1645) που θα κρατήσει 24 χρόνια και θα ολοκληρωθεί με την Οθωμανική κατάκτηση ολόκληρης της Κρήτης. Ο δόγης Φραντσέσκο Ερίτζο ζήτησε την άδεια να διοριστεί αρχιστράτηγος εναντίον των Οθωμανών, έγινε παρά τις αντιρρήσεις του μελλοντικού δόγη Τζιοβάνι Πεζάρο. Ο Ερίτζο ξεκίνησε την συγκρότηση του στόλου του εναντίον των Τούρκων αλλά ήταν υπέργηρος 78 ετών και βαριά άρρωστος, πέθανε έναν μήνα μετά τον διορισμό του (3 Ιανουαρίου 1646).
Λόγοι και αμαρτήματα

Πλοκή

Ένας ψυχικά ασθενής ποιητής, έχοντας στο πλευρό του μια θρησκόληπτη νοσοκόμα, προδιαγράφει το τέλος του, δημιουργώντας την πνευματική του διαθήκη. Αρνούμενος τον υλικό κόσμο, «στήνει» με τη φαντασία του και τη βοήθεια της νοσοκόμας, ένα έργο για το θείο δράμα στο οποίο συγκεντρώνει μαύρους μετανάστες για να παίξουν, ενώ παράλληλα σε ένα σπα ένας χρηματιστής ομολογεί τα επτά θανάσιμα αμαρτήματα του. Πρόκειται για μια ποιητική ταινία με την οποία ο σκηνοθέτης κάνει ένα τραγικό σχόλιο για το σημερινό υλικό πολιτισμό.
Για την ταινία ο Δημήτρης Κολιοδήμος στον κατάλογο του  Φεστιβάλ κινηματογράφου Θεσσαλονίκης έγραφε το Νοέμβριο 2004 : 
Η πρωτότυπη ιδέα να δοθούν οι τελευταίες στιγμές του Ιησού σαν μια αφρικανική παγανιστική τελετή μαύρων μεταναστών, απογειώνει ποιητικά την ταινία, ενώ τα κεφάλαια των  αμαρτημάτων αποτελούν ένα ντελικάτο ειρωνικό σχόλιο στην επιθυμία του πλουτισμού, αφού ο χρηματιστής γίνεται θύμα του κόσμου τον οποίο υπηρετεί. 
 Ενώ, η Βούλα Παλαιολόγου , στο περιοδικό “Ως3″ τον Νοέμβριο του 2004 έγραφε: 
Ο Βασίλης Μαζωμένος χρησιμοποιώντας μικτές τεχνικές ή παίζοντας με φόρμες και εκφραστικά μέσα, σκηνοθετεί ταινίες ντοκιμαντέρ, animation ή μυθοπλασίες με πειραματικές προσεγγίσεις στον ποιητικό ρεαλισμό, στο δοκιμιακό ή φανταστικό κινηματογράφο, κ.ά. Η αναπαράσταση του Θείου Δράματος που επινοεί ένας μισότρελος ποιητής (με έναν μαύρο μετανάστη να υποδύεται το Χριστό) στη νέα ταινία του «Λόγοι και Αμαρτήματα», είναι ένα ακόμα δείγμα της avant guard αισθητικής του πρότασης.
Ιωάννης Καμπίτσης

Ο Ιωάννης Καμπίτσης (1938-1990) ήταν κλασικός φιλόλογος και καθηγητής πανεπιστημίου.

Βίος

Ο Ιωάννης Καμπίτσης γεννήθηκε στην Αθήνα το 1938. Σπούδασε κλασική φιλολογία στο Πανεπιστήμιο Αθηνών (1956-1961) και συνέχισε ως υπότροφος του ΙΚΥ στο Παρίσι. Το 1968 ανακηρύχθηκε διδάκτωρ της Σορβόννης με θέμα την Αντιγόνη του Ευριπίδη. Μέχρι το 1971 εργάστηκε ως βοηθός στο Πανεπιστήμιο και επί συμβάσει ερευνητής στο Εθνικό Κέντρο Επιστημονικών Ερευνών της Γαλλίας. Το 1971 επέστρεψε στην Ελλάδα και η Διεύθυνση του Διδασκαλείου Μέσης Εκπαιδεύσεως του ανέθεσε επί συμβάσει τη διδασκαλία του μαθήματος της Ερμηνείας Κλασικών Κειμένων για τους μετεκπαιδευόμενους γυμνασιακούς καθηγητές.  Το 1972 έγινε επιμελητής στο Πανεπιστήμιο Ιωαννίνων και από το 1975 τακτικός καθηγητής της κλασικής φιλολογίας. Το 1982 μετακλήθηκε στην Κρήτη, όπου από το 1977-1979 είχε έλθει με ειδική απόσπαση και είχε διατελέσει ο πρώτος κοσμήτορας της Φιλοσοφικής σχολής. Το 1979-1980 διετέλεσε κοσμήτορας στη Φιλοσοφική Ιωαννίνων. Διετέλεσε μέλος της Κεντρικής Επιτροπής Εισαγωγικών Εξετάσεων Α.Ε.Ι. (1977, 1980,1982),τακτικό μέλος του ΔΙΚΑΤΣΑ και κατ' επανάληψιν εξεταστής του ΙΚΥ για αποστολή υποτρόφων στο εξωτερικό. Σκοτώθηκε σε τροχαίο δυστύχημα στις 7 Αυγούστου 1990 στην Σούδα της Κρήτης.

Ερευνητικά πεδία

Τα αντικείμενα με τα οποία ασχολήθηκε ήταν η αρχαία θρησκεία, η μυθολογία, η τραγωδία, οι θεσμοί και το δίκαιο.
Κοινότητα Κυριακίου

Διοικητικές μεταβολές

Η κοινότητα συστάθηκε το 1912 και έδρα της ορίστηκε το Κυριάκι. Τα επομενα χρόνια αναγνωρίστηκαν μέσα στα όρια της οι οικισμοί Άγιος Αθανάσιος, Καρυώτι και Παναγία Καλαμιώτισσα και Ταρσός.  Με την εφαρμογή του προγράμματος Καλλικράτης, το 2011, η κοινότητα καταργήθηκε και εντάχθηκε στον νέο διευρυμένο δήμο Λεβαδέων.Η Κοινότητα Κυριακίου Υπήρξε η μακροβιότερη κοινότητα του Νομού Βοιωτίας καθώς η Κοινότητα ήταν από την γενιά του 1912.Από όλες τις κοινότητες του 1912 που ιδρύθηκαν και καταργήθηκαν σταδιακά μέσα στον χρόνο μέχρι το πρόγραμμα ''Ι.Καποδίστριας'' μόνο η Κοινότητα Κυριακίου έμεινε μετά τον Καποδίστρια.Λειτούργησε 98 χρόνια διάρκεια-ρεκόρ για μια κοινότητα αλλά και για κάθε κοινότητα του Νομού Βοιωτίας.
Χάρυ Χόπκινς

Βιογραφία

Διατελώντας σύμβουλος και έμπιστος του Προέδρου Φραγκλίνου Ρούζβελτ, υπήρξε ο κορυφαίος υπερασπιστής του Νιου Ντηλ: το 1933 αναλαμβάνοντας επικεφαλής της "Ομοσπονδιακής Υπηρεσίας Ανθρωπιστικής Βοήθειας" και από το 1935 στη "Διοίκηση Έργου και Προγραμμάτων", δύο οργανισμοί που ξεκίνησαν με την εφαρμογή του "New Deal" στον τομέα της Εργασίας και του Οικονομικού Σχεδιασμού. Την περίοδο 1938 - 1940 διετέλεσε Υπουργός Εμπορίου και στη συνέχεια από το 1941 διευθυντής εκτέλεσης του νόμου εκμίσθωσης και δανεισμού.

Διπλωματική δραστηριότητα

Στη διάρκεια του Β' Παγκοσμίου Πολέμου έπεισε τον Πρόεδρο Ρούζβελτ για την προτεραιότητα στην καταπολέμηση της ναζιστικής Γερμανίας "πρώτα στον Ατλαντικό" από ό,τι στον Ειρηνικό. Ακολούθως απεστάλη στη Σοβιετική Ένωση το 1941 που ήταν η πρώτη προσέγγιση μεταξύ των δύο συμμάχων, για την αποδοχή των οφελών του νόμου ενοίκια και δάνεια.
Τον Απρίλιο του 1942, ο Χ, Χόπκινς μαζί με τον Τζορτζ Μάρσαλ, μετέβη στο Λονδίνο για να παρουσιάσει στον Ουίνστον Τσώρτσιλ προσχέδιο δημιουργίας ενός δεύτερου μετώπου στην Ευρώπη, που ζητούσε με επιμονή ο Στάλιν. Για τον ίδιο λόγο τον Ιούλιο του 1942 οι Χόπκινς και Μάρσαλ συνοδευόμενοι από τον ναύαρχο Έρνεστ Κινγκ είχαν μια νέα αποστολή στη Μεγάλη Βρετανία. Στη διάρκεια αυτής της συνάντησης, οι Αμερικανοί επιβεβαίωσαν την αναγκαιότητα της στρατιωτικής εμπλοκής τους στην σκακιέρα του Ειρηνικού, αλλά ο Τσώρτσιλ πρόβαλε την αξίωση της βραχυπρόθεσμης επιχείρησης φανός στη Βόρεια Αφρική αναβάλλοντας την απόβαση στη Βόρεια Ευρώπη για αργότερα.
Τον Ιανουάριο του 1943 συμμετείχε στο Συνέδριο της Καζαμπλάνκα, όπου αποφασίστηκε η αρχή της άνευ όρων παράδοσης και τη συνέχιση της επιχείρησης στη Μεσόγειο με την εισβολή στην Ιταλία. Τον Νοέμβριο-Δεκέμβριο του 1943 συμμετείχε στο Συνέδριο του Καΐρου και αργότερα στη Διάσκεψη της Γιάλτας (4 Φεβρουαρίου έως τις 12 το 1945). Η τελευταία αποστολή του ήταν, μετά το θάνατο του Ρούζβελτ, ένα σημαντικό ταξίδι που επιχείρησε στη Μόσχα τον Ιούνιο του 1945, για την προετοιμασία της Διάσκεψης του Πότσνταμ. Για μερικούς μήνες υπήρξε επίσης συνεργάτης του Προέδρου Χάρυ Τρούμαν: όταν κατά τους τελευταίους μήνες, κατάφερε να καλύψει συνομιλίες - συμφωνίες με τον Στάλιν για τη λειτουργία του "Συμβουλίου Ασφαλείας των Ηνωμένων Εθνών". Πάσχοντας από καρκίνο του στομάχου, τον Ιούλιο του 1945 όταν πλέον η υγεία του είχε επιδεινωθεί αναγκάστηκε να παραιτηθεί.
Ο Χάρυ Χόπκινς πέθανε στη Νέα Υόρκη έξι μήνες αργότερα, στις 29 Ιανουαρίου 1946.
Χάσιμ ιμπν Αμπντ Μανάφ

Γέννηση

Ο Χασίμ και ο δίδυμος αδερφός του Αμπντ Σαμς γεννήθηκαν ως σιαμαία. Ο θρύλος λέει, ότι ο πατέρας Αμπντ Μανάφ ιμπν Κουσάι τους χώρισε με το σπαθί του. Οι αστρολόγοι της Αραβίας είχαν προβλέψει ότι ο Αμπντ Μανάφ είχε ένα ταφικό σφάλμα όταν τους χώρισε με ένα σπαθί.

Θάνατος

Σύμφωνα με τον Ιντρίς Ιμαντουντίν Ρ.Α., έναν ιστορικό, πέθανε άρρωστος στην Γάζα το 497 γυρνώντας στην Αραβία από ένα επαγγελματικό ταξίδι στην Συρία. Κατά την παράδοση ο Χασίμ τάφηκε στην δομή του τζαμιού Σαγίντ αλ-Χασίμ στη γειτονιά αλ-Νταράζ της Γάζας. Το τζαμί χτίστηκε γύρω στον 12ο αιώνα και η επιχείριση του δεν πήγε στους γιους του, αλλά στους αδερφούς, γιοι του Ατικάχ μπιντ Μουράχ.
Ρούντολφ Όικεν

Βιογραφία

Γεννήθηκε στο Άουριχ, στο Αννόβερο της Γερμανίας και σπούδασε στο Πανεπιστήμιο του Γκέτινγκεν και στο Πανεπιστήμιο του Βερολίνου. Το 1871, αφού είχε εργαστεί πέντε χρόνια ως δάσκαλος σε σχολείο, ορίστηκε Καθηγητής Φιλοσοφίας στο Πανεπιστήμιο της Βασιλείας, στην Ελβετία. Έμεινε εκεί μέχρι το 1874 όταν και διορίστηκε σε παρόμοια θέση στο πανεπιστήμιο της Ιένας στη Γερμανία. Εκεί παρέμεινε μέχρι την συνταξιοδότησή του το 1920. Από το 1913-1914 εκτέλεσε καθήκοντα επισκέπτη λέκτορα στο Πανεπιστήμιο της Νέας Υόρκης. Παντρεύτηκε το 1882 και απέκτησε μία κόρη και δύο γιούς. Ο γιος του Βάλτερ Όικεν έγινε ιδρυτικό μέλος της νεοφιλελεύθερης σκέψης στην οικονομία.
Ο Όικεν πέθανε στην Ιένα το 1926, σε ηλικία 80 ετών.

Φιλοσοφία

Η φιλοσοφία του περιστράφηκε γύρω από την ανθρώπινη εμπειρία, υποστηρίζοντας πως οι άνθρωποι έχουν ψυχή, και επομένως βρίσκονται στη διασταύρωση μεταξύ της φύσης και του πνεύματος. Πίστευε πως οι άνθρωποι πρέπει να ξεπεράσουν την μη-πνευματική φύση τους μέσω συνεχών προσπαθειών να επιτύχουν μια πνευματική ζωή. Αυτό το αποκαλούσε Ηθικό ακτιβισμό.
Μαρία Πυλιώτου

Βιογραφικά στοιχεία

Γεννήθηκε το 1935 στην κατεχόμενη σήμερα κωμόπολη Λευκόνοικο της επαρχίας Αμμοχώστου στη βορειοανατολική Κύπρο. Φοίτησε στο Διδασκαλικό Κολέγιο Κύπρου και εργάστηκε ως δασκάλα στην πρωτοβάθμια εκπαίδευση.
Συνεργάστηκε με το Ραδιοφωνικό Ίδρυμα Κύπρου, έχοντας την επιμέλεια εκπαιδευτικών προγραμμάτων για παιδιά και δημοσίευε κείμενά της σε διάφορες εφημερίδες και περιοδικά.
Ήταν μέλος της Ένωσης Λογοτεχνών Κύπρου καθώς και γραμματέας του Κυπριακού Συνδέσμου Παιδικού Βιβλίου.

Συγγραφικό έργο

Η πρώτη της λογοτεχνική εμφάνιση έγινε με την ποιητική σύνθεση «Άγια χώματα» στα 1959. Στη συνέχεια έγραψε πολλά διηγήματα, μυθιστορήματα και θεατρικά έργα, ενώ μετά από το 1974 ασχολήθηκε σχεδόν αποκλειστικά με τη συγγραφή βιβλίων για παιδιά και νέους.
Χιθ Λέτζερ

Βιογραφία

Γεννήθηκε στο Περθ. Απέκτησε μία κόρη, την Ματίλντα Ρόουζ (Matilda Rose), η οποία είναι καρπός της σχέσης του με την Μισέλ Ουίλιαμς (Michelle Williams). Είχαν συμπρωταγωνιστήσει στην ταινία Το Μυστικό του Brokeback Mountain, ταινία για την οποία προτάθηκε για πρώτη φορά για Βραβείο Όσκαρ το 2005. Τον Σεπτέμβριο του 2007 έγινε γνωστό επίσημα ότι έχουν χωρίσει. 
Από τον Νοέμβριο του 2007, ο Χιθ Λέτζερ αντιμετώπιζε διάφορα και παρατεταμένα προβλήματα υγείας, χωρίς να μπορεί να βρει τα αίτια έτσι ώστε να τα αντιμετωπίσει. Βρέθηκε νεκρός στο σπίτι του στο Μανχάταν στις 22 Ιανουαρίου 2008. Ήταν μόλις 28 ετών. Ο θάνατός του αποδόθηκε σε δηλητηρίαση από την ταυτόχρονη κατάποση παυσίπονων, αγχολυτικών και υπνωτικών χαπιών και θεωρήθηκε ατύχημα και όχι αυτοκτονία ή θάνατος από υπερβολική δόση ναρκωτικών ουσιών, όπως έδειχναν οι αρχικές ενδείξεις. Συγκεκριμένα, ο θάνατος του Λέτζερ επήλθε έπειτα από τη λήψη υψηλών δόσεων του οπιοειδούς αναλγητικού OxyContin, των αγχολυτικών Valium και Xanax και των υπνωτικών Restoril και Unisom.

Τηλεόραση

Ο Χιθ Λέτζερ, τo 1996, πρωταγωνίστησε στην δραματική σειρά Sweat, ενώ το 1997 έπαιξε σε δύο τηλεοπτικές σειρές, στη σαπουνόπερα Home and Away και στην υποψήφια για Έμμυ δραματική σειρά The Roar.
Θέρμη

Οικονομία

Στη Θέρμη βρίσκονται οι έδρες ή οι εγκαταστάσεις πολλών μεγάλων επιχειρήσεων, όπως η Goody's, η Μασούτης ΑΕ, η SATO, η ΣIΜΕΝΣ Τηλεβιομηχανική, η Εγνατία Οδός ΑΕ και οι κεντρικές εγκαταστάσεις της Lidl Ελλάς.

Πρόσβαση

Πλησίον της Θέρμης διέρχεται η Ε.Ο 16 συνδέοντας την Θέρμη με την Θεσσαλονίκη προς τα δυτικά και με τον Πολύγυρο προς τα ανατολικά. Εναλλακτικά ο αυτοκινητόδρομος 24 μέσω του κόμβου της Θέρμης συνδέει πάλι την Θέρμη με την Θεσσαλονίκη προς τα δυτικά και με τα Νέα Μουδανιά προς τα νότια. Ο ΟΑΣΘ εξυπηρετεί την Θέρμη με τις γραμμές 66 και 67. Η γραμμή 66 ενώνει την Θέρμη με την Χαριλάου και η γραμμή 67 με το ΙΚΕΑ και το Τριάδι.
Πετρελαιοκηλίδα στον κόλπο του Σαρωνικού (2017)

Το δεξαμενόπλοιο Αγία Ζώνη ΙΙ

Το Αγία Ζώνη ΙΙ κατασκευάστηκε το 1972, είχε χωρητικότητα πάνω από 3.000 τόνους ενώ το μήκος του ήταν 95 μέτρα και το πλάτος του 13,7 μέτρα. Σύμφωνα με καταγγελία της Πανελλήνιας Ένωσης Ναυτών Εμπορικού Ναυτικού, η κατασκευή είχε πολλά προβλήματα στο μηχανοστάσιο και οι επιδιορθώσεις τους ήταν πρόχειρες. Επιπλέον κατηγόρησε τους αρμόδιους που έδωσαν την πιστοποίηση στο πλοίο, χαρακτηρίζοντας πως την αναφορά τους «βεβιασμένη».

Το συμβάν

Το δεξαμενόπλοιο βυθίστηκε τα ξημερώματα της Κυριακής 10 Σεπτεμβρίου 2017, στις 02:45, την ώρα που 9 από τα 11 άτομα του πληρώματος απουσίαζαν. Το υπουργείο Εμπορικής Ναυτιλίας ανέφερε την ίδια ημέρα ότι το δεξαμενόπλοιο μετέφερε από τα διυλιστήρια του Ασπρόπυργου 2.200 τόνους καυσίμου και 370 τόνους καυσίμου για ναυτιλιακές χρήσεις. Οι καιρικές συνθήκες μπορεί να ήταν ευνοϊκές, ωστόσο η προχειρότητα των μεγάλων οπών που επισκευάστηκαν, οδήγησαν στην εισροή υδάτων εντός του πλοίου και την πλήρη βύθιση του.

Περιβαλλοντικές επιπτώσεις και αντιδράσεις

Οι περιοχές που επηρεάστηκαν είναι η Σαλαμίνα, η Γλυφάδα και μέρος του Πειραιά.
Η εταιρεία του δεξαμενόπλοιου χαρακτήρισε την καταγγελία για ακαταλληλότητα του πλεούμενου ψευδή και συκοφαντική αφού, όπως υποστηρίζει η ίδια δόθηκε η πιστοποιήση αφού είχε περάσει από τις απαραίτητες διαδικασίες ποιοτικού ελέγχου. Από την μεριά της, η ίδια η "Αγία Ζώνη Ναυτική Εταιρεία" ναύλωσε ένα άλλο πλοίο το οποίο θα μεταφέρει τις εναπομείνασες ποσότητες του φορτίου, αποκλείοντας έτσι και άλλη περίπτωση διαρροής.
Το WWF, από την πλευρά του, επισήμανε τους κινδύνους τέτοιου είδους σε «μία χώρα με μεγάλη θαλάσσια κυκλοφορία – διελεύσεις δεξαμενόπλοιων και άλλων σκαφών» και το ότι η πολιτεία «παρουσιάζεται ανέτοιμη να αντιδράσει έγκαιρα, προστατεύοντας τον θαλάσσιο πλούτο και τις ακτές της».
Θανάσιμη Καταδίωξη

Πλοκή

Η ταινία ξεκινά, δείχνοντας την αγαπημένη οικογένεια του θαρραλέου πυροσβέστη Gordon "Gordy" Brewer. Ένα πρωινό, αφήνουν για σημείο συνάντησης μια καφετέρια δίπλα στο Προξενείο της Κολοβμίας, στην Καλιφόρνια. Τότε, καθώς ο Μπρούερ, πάει να παραλάβει τη γυναίκα του και τον μοναχογιό του, εκρήγνυται ένας εκρηκτικός μηχανισμός που είχε τοποθετεί σε μία μηχανή, και 9 άτομα χάνουν τη ζωή τους, μέσα σε αυτά και η οικογένεια του Μπρούερ. Ο καιρός περνούσε, χωρίς να αποδίδεται δικαιοσύνη. Έτσι, αποφασίζει ο ίδιος να πάει στην Κολομβία, που έχουν την έδρα του οι επαναστάτες/τρομοκράτες και να σκοτώσει τον άντρα που τοποθέτησε τη βόμβα.
Με πολλές δυσκολίες καταφέρνει και φτάνει στην Κολομβία, αλλά δεν μπορεί να περάσει στο νησάκι, όπου εδρεύουν οι τρομοκράτες. Κάποια στιγμή όταν τον φυλακίζουν, μαζί με κάτι τρομοκράτες, εκεί βοηθά έναν Καναδό να αποδράσει από μία φωτιά που είχαν βάλει η επαναστάτες, και αυτός ως αντάλλαγμα του δίνει μία κάρτα εργασίας, η οποία θα τον βοηθούσε να περάσει απέναντι στο νησί. Εκεί καταφέρνει να φτιάξει έναν εκρηκτικό μηχανισμό, και τον τοποθετεί έξω από το γραφείο του Κλαούντιο. Όμως, απέξω πέρναγε μία γυναίκα με το παιδί της, τους οποίους τους είχε συναντήσει και νωρίτερα, και στην προσπάθειά τους να τους σώσει προδίδει το σχέδιό του. Κι έτσι συλλαμβάνεται από τους επαναστάτες.
Στο στρατόπεδό τους, η μόνη φιλόξενη παρουσία είναι η γυναίκα που έσωσε, η οποία ήταν η γυναίκα του Κλαούντιο, ο οποίος ήταν ο και ο δολοφόνος της οικογένειάς του. Σε μία επίθεση που δέχεται το στρατόπεδο από Αμερικανούς, σκοτώνονται όλοι εκτός από τη γυναίκα, τον γιο της και τον Μπιούερ. Τότε, εκείνη του λέει ο Κλαούντιο ετοιμάζει κι άλλη επίθεση, στην Ουάσιγκτον αυτή τη φορά. Έτσι, όταν τους βρίσκουν οι Αμερικανοί, δεν τους πειράζουν και τους μεταφέρουν με ασφάλεια στις ΗΠΑ.
Εκεί αποδεικνύεται ότι η γυναίκα ήταν εξίσου φανατισμένη με τον άντρα της και προσπάθησε να ανατινάξει τον όροφο που βρισκόντουσαν μεταξύ άλλων στελέχη της Κυβέρνησης, του FBI και της CIA, αλλά και ο γιος της. Τους έσωσε όμως ο Μπιούερ, που είχε καταλάβει την αλλόκοτη συμπεριφορά της, πετώντας έξω τον μηχανισμό. Τέλος, οι τρεις τους συναντιούνται στο υπόγειο του κτηρίου που είχε τοποθετεί η βόμβα, και Μπιούερ καταφέρνει και τους σκοτώνει και τους δύο. Η ταινία τελειώνει με τον Μπιούερ να παίρνει τον γιο τους Κλαούντιο, ο οποίος όμως δεν έχει εξ αίματος συγγένεια με κανέναν από τους δύο γονείς.
Λενγκβένις

Βιογραφία

Ήταν γιος τού Αλγκίρντας και της Ουλιάνας των Ρουρκιδών, κόρης τού Αλεξάντρ πρίγκιπα τού Τβερ. 
Το 1387 πολέμησε εναντίον τού Τευτονικού Τάγματος και διοίκησε ένα σώμα ανδρών. Το 1389-92 διορίστηκε από τον αδελφό του Γιαγκιέλο μεγάλο δούκα της Λιθουανίας & βασιλιά της Πολωνίας ως αντιπρόσωπός του στο μεγάλο Νόβγκοροντ. Ο Λενγκβένις βαπτίστηκε Ορθόδοξος με το όνομα Σίμων και έλαβε τον τίτλο τού πρίγκιπα τού μεγάλου Νόβγκοροντ ως το 1392. Τότε ο εξάδελφός του Βυτάουτας τον διόρισε στο Μστισλάβ. Το 1406-11 ο Λενγκβένις ορίστηκε, από τον Βυτάουτας, πρίγκιπας τού μεγάλου Νόβγκοροντ για μία ακόμη φορά. Ως κυβερνήτης εκεί οδήγησε μάχες εναντίον τού Πσκόβ, τού Λιβονιακού Τάγματος και της Σουηδίας.
Το 1410 συμμετείχε στη μάχη τού Γκρύνβαλτ και διοίκησε τρεις μοίρες ανδρών από το Σμολένσκ. Ο γιος του Γιούρι διοίκησε μία από αυτές. Το 1411 ο Λενγκβένις συμμετείχε στην υπογραφή της ειρήνης του Τορν.